ફિલ્મની શરૂઆત ખરેખર સારી થાય છે. જાણે સ્પાઇડરમૅન આંટાફેરા મારી ગયો હોય એમ શહેરના આકાશમાં રચાયેલાં કરોળિયાનાં જાળાં જેવા કેબલના વાયર્સ બિછાવવાની ઇન્ટરેસ્ટિંગ પ્રક્રિયા, કેબલ અને ઇન્ટરનેટ પ્રોવાઇડર્સનું કામકાજ, બમ્બઈયા ટપોરી પ્લસ મરાઠી પ્લસ હિન્દી લૅન્ગ્વેજની ખીચડી, ગમી જાય એવાં કૅરૅક્ટર્સ... આ બધું જ શરૂઆતમાં મજા કરાવે છે, પરંતુ એ મજા માત્ર પહેલી પંદરેક મિનિટ જ ટકે છે. પછી કેબલ કનેક્શન વિનાના ટીવીની જેમ ફિલ્મ ખાલી ડબ્બો બનીને રહી જાય છે.